เศรษฐกิจไทยฟื้นแล้ว
รอบสัปดาห์ที่ผ่านมา แวดวงการเงิน-การคลัง มีความเคลื่อนไหวที่น่าสนใจหลายประเด็น
2 ธ.ค. 2555

รอบสัปดาห์ที่ผ่านมา แวดวงการเงิน-การคลัง มีความเคลื่อนไหวที่น่าสนใจหลายประเด็น 
เริ่มจากการออกมาฟันธงจากรั้ววังบางขุนพรหม ว่าเศรษฐกิจไทยได้ผ่านจุดต่ำสุดไปแล้ว 
เมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) ระบุว่า ภาวะเศรษฐกิจไทยในเดือน ต.ค. ที่ออกมาในทิศทางที่ปรับดีขึ้น ถือได้ว่าเศรษฐกิจไทยผ่านพ้นช่วงตกต่ำที่สุดไปแล้ว เห็นได้จากภาพโดยรวมเศรษฐกิจปรับดีขึ้น โดยการบริโภคภาคเอกชน หรือการใช้จ่ายของครัวเรือนขยายตัวเพิ่มขึ้น 0.4% ใกล้เคียงกับแนวโน้มการเติบโตในช่วงปกติ 
การนำเข้าสินค้าอุปโภคบริโภคโดยเฉพาะในกลุ่มอาหารและเครื่องดื่มเพิ่มขึ้น เช่นเดียวกับการใช้จ่ายในหมวดยานยนต์ที่เร่งตัวขึ้น ส่วนหนึ่งเป็นผลจากนโยบายการกระตุ้นภาครัฐและรายได้เกษตรกรที่ขยายตัว 0.7% จากเดือนก่อนติดลบที่ 0.2% 
เช่นเดียวกับการลงทุนภาคเอกชนที่ขยายตัว 0.9% อยู่ในเกณฑ์ดี จากเดือนก่อนที่ติดลบ 0.9% จากการลงทุนเครื่องจักรอุปกรณ์และการก่อสร้าง เพื่อทดแทนความเสียหายจากอุทกภัยที่ยังหลงเหลืออยู่บางส่วน และส่วนหนึ่งเป็นการลงทุนรองรับการขยายตัวของอุปสงค์หรือความต้องการซื้อในประเทศที่ปรับดีขึ้นด้วย 




 
ข้อมูลดังกล่าวสอดคล้องกับผลการประชุมของคณะกรรมการนโยบายการเงิน (กนง.) ในช่วงกลางสัปดาห์ ที่มีมติเป็นเอกฉันท์ 7 ต่อ 0 เสียง ให้คงดอกเบี้ยนโยบายไว้ที่ระดับ 2.75% เช่นเดิม เนื่องจากประเมินว่าเศรษฐกิจโลกเริ่มมีเสถียรภาพและมีสัญญาณการปรับตัวที่ดีขึ้น โดยตัวเลขเศรษฐกิจสหรัฐและจีนดีขึ้นกว่าที่คาด โดยเฉพาะภาคที่อยู่อาศัยและการจ้างงาน 
ด้านสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ได้ออกมาแสดงความกังวลต่อภาวะหนี้ครัวเรือนในประเทศมีการเติบโตขึ้นอย่างต่อเนื่อง โดยเฉพาะสินเชื่อเพื่อการอุปโภคบริโภคส่วนบุคคลในไตรมาส 3 ที่มียอดคงค้าง 2.74 ล้านล้านบาท เพิ่มขึ้น 20.4% จากช่วงเดียวกันของปีก่อน
โดย ประสาร ไตรรัตน์วรกุล ผู้ว่าการ ธปท. ส่งสัญญาณว่ามีความเป็นไปได้ที่ ธปท.จะนำมาตรการกำกับดูแลสถาบันการเงิน (Macro Prudential) มาใช้ในการควบคุมสินเชื่อภาคครัวเรือนของระบบสถาบันการเงินเพิ่มเติมจากการใช้นโยบายดอกเบี้ย หากสถานการณ์มีแนวโน้มรุนแรงขึ้น
ด้านกระทรวงการคลังมีข่าวดี เมื่อกรมสรรพากรยืนยันอีกครั้งว่าจะเริ่มเปิดให้สามีภรรยา เริ่มแยกยื่นแบบภาษีเงินได้ในวันที่ 1 ม.ค. 2556 ซึ่งเบื้องต้นคาดว่าจะมีการให้สิทธิประโยชน์การหักค่าใช้จ่ายเกี่ยวกับบุตรเพิ่มจากเดิมที่หักได้รวมกันไม่เกิน 1.7 หมื่นบาท เป็นคนละ 1.7 หมื่นบาท 
อย่างไรก็ดี เรื่องนี้จะทำให้ยอดการจัดเก็บรายได้ในปีนี้ของกรมสรรพากรลดลงจากเป้าหมายไม่น้อยกว่า 6-6.2 แสนล้านบาท 
ตลาดหุ้นรอบสัปดาห์ที่ผ่านมา ดัชนีแตะระดับสูงสุดใหม่ในรอบ 16 ปี 6 เดือน ที่ระดับ 1,328.27 จุด ก่อนย่อตัวลงปิดที่ 1,324.04 จุด มูลค่าการซื้อขายหนาแน่น 77,598.25 ล้านบาท ทำสถิติในรอบ 6 ปี 11 เดือน รวมทั้งส่งผลให้มูลค่าราคาตลาดรวม (มาร์เก็ตแคป) พุ่งขึ้นมาอยู่ที่ 11.09 ล้านล้านบาท 
นักลงทุนต่างชาติซื้อสุทธิตลอดสัปดาห์ 2,294.93 ล้านบาท พอร์ตบริษัทหลักทรัพย์ซื้อสุทธิ 4,390.60 ล้านบาท